Papersnake/gushiwen huggingface dataset:
滟滪堆
许印芳（清代）

三足立千尺，一身通万窍。沃焦海坚强，底柱河竦峭。

鼎镇龙伏毒，城鏖水敛暴。流分折合劲，行曲平直躁。

狂澜江心抵，浮航峡口导。篙嵌撑审固，舵准捩执要。

乘波趁奔腾，捎濆避攻剽。冬喜鲸牙拔，夏怵虎尾蹈。

奖功归神明，惩罪示形貌。大濒牛马危，小受龟鳖吊。

庾公祷或灵，苏子赋惟妙。飞仙挟游敖，磐石坐垂钓。
宿神潭洪氏醉经堂
吴儆（宋代）

久客急归程，风雨事驰骛。
黄流鸣涧壑，余波或被路。
堆埼珠联属，石径龃龉。
篮舆惴危登，杖策阻深度。
行行忽平岗，神潭渺东注。
徙旅鸠后先，烟火休薄暮。
主人延客入，丈室千卷聚。
醉经揭佳名，巨轴舒新句。
我亦旧高阳，糟粕尝已屡。
人言薄滋味，舌根恐未具。
君但中圣贤，当自知佳处。
初八夜遭绿林之祸因纪其事
舒岳祥（宋代）

夫子赋归与，田园欲把锄。
春风吹故国，流水绕通衢。
螮蝀吞沧海，蟾蜍食太虚。
一灯深夜酒，呼子了残书。
范至能游灵石录示诗仙留题云
李洪（宋代）

胜概风生步武，山灵景从归云。
尘世欲寻飚驭，藤阴万个苍筠。
莫愁歌
周紫芝（宋代）

莲花深红莲叶绿，平沙月上鸳鸯宿。青腰三板兰作桡，月下莫愁歌一曲。

移船入花花转深，花深调苦难为音。江边夜半谁为语，只有婵娟知此心。

露华渐白月渐午，刺舟自觅来时路。明朝系缆柳边门，却在夜来潮落处。
同阎伯均宿道士观有述
包何（唐代）

南国佳人去不回，洛阳才子更须媒。绮琴白雪无心弄，

罗幌清须到晓开。冉冉修篁依户牖，迢迢列宿映楼台。

纵令奔月成仙去，且作行云入梦来。
论诗三十首·其四
元好问（金朝）

一语天然万古新，豪华落尽见真淳。
南窗白日羲皇上，未害渊明是晋人。
饮村店夜归二首 其二
陆游（宋代）

滟滟村醪君勿辞，橙椒香美白鹅肥。醉中忘却身今老，戏逐萤光蹋雨归。
寄题泉南陈氏步云亭
贺铸（宋代）

紫翠峰前水一湾，趣亭微径白云关。
渔樵不见携筇去，猿鹤相云采药还。
晚月带潮来海上，春风吹雨到人间。
恨君轻为苍生起，曾得东山几日闲。
复次无题四首答李时荣黄门 其一
江源（明代）

碧藓骎骎旧履踪，景阳无复更闻钟。春辞栏槛花光暗，日射交疏树影浓。

淇水肯教遗芍药，越江空忆采芙蓉。芳心自是多贻阻，不道瑶台隔万重。
夔州竹枝歌九首 其六
范成大（宋代）

百衲畬山青间红，粟茎成穗豆成丛。东屯平田粳米软，不到贫人饭甑中。
送仲焕入颍诗
许景衡（宋代）

好个石城无分到，问君此去意如何。一江春水竹叶酒，万点青山佛髻螺。

闻道楚宫俱泯灭，祇应郢邑亦疑讹。直须索取图经看，莫只听他白雪歌。
中秋十七夜留康德涵饮二首 其二
何景明（明代）

客心悲夕阴，相顾增烦忧。麾杯浩歌起，欲去不可留。

屏营独抚膺，仰观熠耀流。倏焉四宇豁，众星烂以稠。

游气降大谷，浮飙扇清秋。昊天舒华魄，御耀西南楼。

朱门歇笙竽，绮帞车马休。嗟尔晨明月，烛烛安所求。
华清宫三首 其二
崔橹（唐代）

障掩金鸡蓄祸机，翠华西拂蜀云飞。珠帘一闭朝元阁，不见人归见燕归。
赞三十六祖颂
释印肃（宋代）

百鸟衔花未足奇，直须透过始方知。
五百众中谁委悉，碓头私许老卢锥。
过方稼轩故居
汤鹏（清代）

马上东风涕泗滂，酒酣拔剑忆王郎。一官潦倒存儒素，万卷飘零付夕阳。

陋室苔痕悲剑履，元亭草色怨沧桑。不知黄鸟缘何事，飞绕阑干百啭长。
芍药
王十朋（宋代）

千叶扬州种，春深霸众芳。无言诮君子，窈窕有温香。
横州道中见日光识喜
潘希曾（明代）

苍梧南来一千里，扁舟牵挽穷山水。蛮烟瘴雨动浃旬，长昼冥冥无午已。

仆夫泥涂蓑作衣，青蕉裹饭不疗饥。萧条行李润生醭，寂寞炊灶寒无辉。

愁予兀坐篷窗下，忽睹阳光射云罅。千林生色岚雾开，须臾变幻疑昏夜。

人言此方风土乖，冬雨苦久晴颇佳。乍晴不堪还乍热，郁蒸疠气生阴厓。

我望青天再下拜，太阳高照元无外。蕞尔遐荒特可怜，覆盆何碍乾坤大。
端峰往还三首
赵蕃（宋代）

振衣犹户内，发兴已云端。
问路非生境，逢人若素欢。
行知近林邃，望觉远峰攒。
顾可资瞻眺，胡能卹髀髋。
偈颂二十五首
释如净（宋代）

金刚王宝剑在匣，有望风不犯之威。
天童喝下飞出，变作无孔铁鎚。
辊入荒田乱草，任教日炙风吹。
拈匙把箸知多少，不是知音不易知。
题画二首 其二
于谦（明代）

同云蔽天风怒号，飞来雪片如鹅毛。须臾群峰失翠色，等閒平地生银涛。

探梅诗客多清趣，瘦蹇冲寒溪上去。只闻风送暗香来，不识梅花在何处。
呈周清溪
褚伯秀（宋代）

清溪千仞余，中有一道士。
彼亦何人斯，景纯慕若此。
吾乡汝南英，大涤隐君子。
好客仍收书，东老未足拟。
竹宫需贤才，师命促共理。
无心云出岫，有类月印水。
乐与物为春，自然人鉴止。
二千年再来，雅号乃默契。
挈世返真淳，为教立仪轨。
潜增翠蛟润，益壮天柱势。
近闻筑玄都，崇冈枕龙耳。
充庭兰玉茂，五云楼阁起。
笙鹤时往来，尘寰一俯视。
纷争梦未醒，王侯到蝼蚁。
君壮我垂老，别日嗟激矢。
相逢且尽欢，升仙不如醉。
次张学录韵十首
陈造（宋代）

广文无酒钱，到官倏改火。
清谭坐萧斋，惟子屡过我。
辰州 其一
陶弼（宋代）

草市人朝醉，畬田夜火明。泷江入地泻，栈道出云行。
咏诸废宫 其一 吴宫
陈烓（明代）

属镂血冷剑池空，游鹿荒台踏晚风。香径不归西子驾，竹枝歌沸月明中。
次韵李寿卿明府忆梅
陈造（宋代）

不分无花空折枝，探梅要趁未纷披。
忆常月地携筇去，似许风纷倚竹时。
庄蝶认香怜梦短，墨君写影竟谁欺。
故人底事江南北，驿使来时仅好诗。
岩桂
喻良能（宋代）

枝头金粟色偏匀，空里非烟气自薰。
莫把白旃檀漫比，香浓犹得逆风闻。
句曲山朝真词二首。迎真
陆龟蒙（唐代）

九华磬答寒泉急，十绝幡摇翠微湿。司命旍旌未下来，

焚香抱简凝神立。残星下照霓襟冷，缺月才分鹤轮影。

空洞灵章发一声，春来万壑烟花醒。
凤凰台上忆吹箫 残灯
贺双卿（清代）

已暗忘吹，欲明谁剔，向侬无焰如萤。听土阶寒雨，滴破残更。

独如恹恹耿耿，难断处、也忒多情。香膏尽，芳心未冷，且伴双卿。

星星。渐微不动，还望你淹煎，有个花生。胜野塘风乱，摇曳渔灯。

辛苦秋蛾散后，人已病、病减何曾。相看久，朦胧成睡，睡去还惊。
题乐工汤子玉琵琶手卷 其二
胡奎（元代）

推手为琵却手琶，东家蝴蝶又西家。春风三十年前梦，飞绕梁王苑内花。
人日
陆游（宋代）

新岁逢人日，老夫持道斋。
断冰浮野水，微绿发枯荄。
霁景丰年象，闲吟旷士怀。
春旛已陈迹，斗巧笑吴娃。
中秋京师对月
强至（宋代）

今夜皇州月，秋光共几分。
未全成皓魄，犹胜隔浮云。
白发愁偏照，清樽喜独醺。
遥怜江国弟，北望首殷勤。
都梁八首
陈造（宋代）

淮汴朝宗地，孤埤只眼前。
谯楼西日淡，戍鼓北风传。
破竹非无计，浇瓜亦自贤。
客愁浑几许，抚剑倚吴下。
初入荆江
赵抃（宋代）

迢递辞宸阙，迁延换岁华。舟才入荆渚，人觉在天涯。

浪激多推岸，流濡足沸沙。势盘帆小便，涨浅路频差。

横艇叉鱼浦，摇旗卖酒家。山微思念越，江窄止通巴。

烟色汀芜淡，风光野烧斜。蛮歌朝竞唱，祠鼓暮连挝。

渡口初逢柳，林边未见花。前程春始盛，一一待诗誇。
杂曲歌辞。昔昔盐。关山别荡子
赵嘏（唐代）

那堪闻荡子，迢递涉关山。肠为马嘶断，衣从泪滴斑。

愁看塞上路，讵惜镜中颜。傥见征西雁，应传一字还。
春日即事 其三
沙琛（清代）

返照带溪雨，空濛江上山。涨迷前日渡，舟出翠微湾。

花落草逾碧，春深人未闲。幽芳心自惜，延伫水云间。
露筋祠迎神曲
陈份（宋代）

秋雨兮冥冥，庙门兮水汀。苇叶兮簌簌，茨菇花兮青青。

若有人兮美女，佩明珰兮饰翠羽。桂栋兮惠帏，奠之兮椒醑。

嗟行露兮无家，萎玉颜兮如花。甘捐生兮江浒，与白璧兮无瑕。
送友人赴省二首 其一
刘弇（宋代）

飘飘勒马出城闉，箧里还为席上珍。荆玉始分三献日，琼林终上一枝春。

惊天动地文堪掷，捉月拿云手定伸。正遇汉庭新用赋，子虚须属茂陵人。
广爱寺
欧阳修（宋代）

都人布金地，绀宇岿然存。
山气蒸经阁，锺声山国门。
老杉春自绿，古壁雨先昏。
应有幽人屐，来留石藓痕。
点绛唇·花落苔香
史达祖（宋代）

花落苔香，断无人肯行鵷甃。晚风翻绣。吹醒东窗酒。犹卧氍毹，明月知人瘦。香消後。乱愁依旧。开□胡酥手。
奉和姚令公驾幸温汤喜雪应制
苏绾（唐代）

汉主新丰邑，周王尚父师。云符沛童唱，雪应海神期。

林变惊春早，山明讶夕迟。况逢温液霈，恩重御裘诗。
蟠梅
卫宗武（宋代）

妙制成春春未知，园工自出一家机。
折旋夭矫龙蛇势，缭绕缤纷蛾蝶围。
烟篆不生腾賸馥，月痕相倚衒清辉。
西城纤巧仍如旧，只慨梨云昨梦非。
高竹
林之奇（宋代）

高竹碧相倚，自能发余清。
时时微风来，万叶同一声。
道污得夷理，物虚含远情。
阶前閒步人，意思何清平。
十月初寒围炉小饮
赵完璧（明代）

一壶春酒对红炉，十月初寒慰老夫。云影满窗松影乱，雪花点地柳花铺。

弄孙清夜歌唐句，教子彤庭效禹谟。一枕游仙欢赏后，楼台深处拟蓬壶。
后省初成直宿呈子瞻二首
苏辙（宋代）

掖垣初盖斧斤张，栋宇犹闻松桂香。
江海蹔来俱野客，云霄并直愧花堂。
月明似与人烟远，风细微闻禁漏长。
谏草未成眠未稳，始知天上极清凉。
射策当年偶一时，对休夜雨失前期。
庐间还往无多地，梦里追寻亦自疑。
螭墨屡干朝已久，囊封希上出犹迟。
茅薝半破松筠老，归念萧然欲语谁。
携新文诣张籍韩愈途中成
贾岛（唐代）

袖有新成诗，欲见张韩老。青竹未生翼，一步万里道。

仰望青冥天，云雪压我脑。失却终南山，惆怅满怀抱。

安得西北风，身愿变蓬草。地只闻此语，突出惊我倒。
任季明见和池上诗再用韵奉简且识予拳拳怀向之万分也
晁公溯（宋代）

甘泉洗心清，好风吹面凉。循池步涟漪，澹然波不扬。

怀君佳弟兄，元方与季方。正兹阻会集，恍若限渺茫。

顾欲烦飞廉，为子飘羽觞。翔空浮河汉，上略参井光。

因思从之去，手攀蟾窟香。结以飞霜佩，衣以袍赤霜。

俯问夜何其，未及庭燎央。自笑乃默存，蘧蘧真坐忘。
拾得古砚
姚合（唐代）

僻性爱古物，终岁求不获。昨朝得古砚，黄河滩之侧。

念此黄河中，应有昔人宅。宅亦作流水，斯砚未变易。

波澜所激触，背面生罅隙。质状朴且丑，今人作不得。

捧持且惊叹，不敢施笔墨。或恐先圣人，尝用修六籍。

置之洁净室，一日三磨拭。大喜豪贵嫌，久长得保惜。
留交代韦粹
陈造（宋代）

山城老稚竞攀辕，况复官曹辱后先。
敢爱一樽追笑语，未妨五日作留连。
天香国色酡颜去，渭北江东把臂前。
已办明朝开煮酒，丝桐小置式微篇。
久闻
弘历（清代）

久闻黄河尾渐淤，审然民瘼亟宜虑。去岁春月阅永定，骑墙行宜吁可惧。

不啻尾淤河半淤，夏霖堤溃果旁骛。泛滥空怀瓠子歌，至今未涸怜沮洳。

尔时南望增戚忧，未识金堤何以护。兹来两度剪黄流，宜由地中直东注。

回斡奔腾势雄放，云梯达海须更赴。盛涨云或时拍岸，要亦归川得其故。

人言纷纭难尽信，解疑要在目亲睹。因思永定原无尾，不疏则淤理所固。

九曲源从天上来，宋元以后夺淮据。齐驱赴壑有归墟，苇荡宽深延套巨。

迥异浑流善变更，去岁过忧今始悟。
漫兴二首 其一
刘克庄（宋代）

身似著冠狂贺监，面如留发老卢能。无丹灶地烧铅汞，有海潮音话葛藤。

龙象聋观俱赞叹，犬鸡痴望共飞升。门前蓦有侵晨客，向道先生寝未兴。
家语引逸诗
佚名（先秦）

皇皇上天。
其命不忒。

天之以善。
心报其德。
杂兴
王昌龄（唐代）

握中铜匕首，粉锉楚山铁。
义士频报雠，杀人不曾缺。
可悲燕丹事，终被狼虎灭。
一举无两全，荆轲遂为血。
诚知匹夫勇，何取万人杰。
无道吞诸侯，坐见九州裂。
品令
曾纡（宋代）

纹漪涨绿。疏霭连孤鹜。一年春事，柳飞轻絮，笋添新竹。寂寞幽事，独殿小园嫩绿。

登临未足。怅游子、归期促。他年清梦千里，犹到城阴溪曲。应有凌波，时为故人凝目。
和重送国棋王逢
史浩（宋代）

前身应是奕秋徒，自谓人间敌手无。君去尚留边角势，为君题作烂柯图。
林园即事寄舍弟紞（次荆州时作）
王维（唐代）

寓目一萧散，销忧冀俄顷。青草肃澄陂，白云移翠岭。
后沔通河肃，前山包鄢郢。松含风里声，花对池中影。
地多齐后疟，人带荆州瘿。徒思赤笔书，讵有丹砂井。
心悲常欲绝，发乱不能整。青簟日何长，闲门昼方静。
颓思茅檐下，弥伤好风景。
奉和仆射相公送东川李支使归使府夏侯相公
薛逢（唐代）

两地交通布政和，上台深喜使星过。欢留白日千钟酒，

调入青云一曲歌。寒柳翠添微雨重，腊梅香绽细枝多。

平津万一言卑散，莫忘高松寄女萝。
颂证道歌·证道歌
释印肃（宋代）

众魔不能坏真说，真说无言光廓彻。
包含万有不曾生，天地亡锋并结舌。
乙未元日用前韵书怀，今年五十矣
范成大（宋代）

浮生四十九俱非，楼上行藏与愿违。
纵有百年今过半，别无三策但当归。
定中久已安心竟，饱外何须食肉飞。
若使一丘并一壑，还乡曲调尽依稀。
寄谢碧云张高士
程公许（宋代）

临邛自昔多仙才，鹤鸣神丹夜昭回。
唐鸿都客尤奇俊，飞神碧落超蓬莱。
宋采石战强敌摧，少微褒封自公台。
心印今复传云来。儒释老氏鼎立如三才，
凡囿形数由剸裁。授非其人委烟埃。
如碧云张亦异哉。几年愿见心渴梅，
吾徒笑我老尚孩。三生仿佛同侍劫刃台，
羊肠百折何独行虺聩。赤城醮盟三月斋，
青云有梯攀崔嵬，星冠禹步旋斗魁。
天门荡荡金碧堆，章函历上九虎开。
津梁爽灵帝所哀，瞬息命令传风雷。
帝宸留侍非不佳，眷此浊海多劫灾。
力扶道法授沉埋，三千功行之积仙可阶。
世人汩没进底蛙，各主其教相觝排。
吾师思以一理该，与我心契无复猜。
何当岁晚弃置尘累，棲岩一龛烟云相与侪。
芝术可庖露可杯，商略道蕴生死裁。
左携羡门安期右洪崖，超尘沙劫驭气凌九垓。
偈二首 其一
释礼（宋代）

夺不夺，纵有馀。临岐不分袂，富贵却萧疏。句里不曾舒慷慨，禹门先自透金鱼。
段干木
徐钧（宋代）

喻垣走避见难通，闾式君侯礼谩隆。一点高风真可畏，解令敌国不兴戎。
颂古一○一首
释子淳（宋代）

一念萧萧不记年，皮肤脱落自远全。
长天夜夜清如镜，万里无云孤月圆。
川上女
张玉娘（宋代）

川上女，行踽踽。翠鬓湿轻云，冰肌清溽暑。

霞裾琼佩动春风，兰肌蘋心常似缕。却恨征途轻薄儿，笑隔山花问妾期。

妾情清澈川中水，朝暮风波无改时。
题郑子宝秋溪钓雨图
陆文圭（元代）

水墨淡淡，烟雨濛濛。
溪抱前山，人倚孤篷。
我怀季鹰，感慨秋风。
身羁洛下，兴寄吴淞。
细香轩三首 其一
路铎（金朝）

花气炉烟总不同，噀青喷翠小窗风。中边故嗅浑无有，心迹相忘忽暗通。
湖上行
徐德音（清代）

芳堤载酒恣遨游，湖上涌作青螺浮。桃蹊李蹊花零落，奇艳惟螺红芍药。

暖风迟日倍宜人，夹衣初试纤罗薄。松风吹袂声泠然，白舫閒消半篆烟。

紫笋钗头分建茗，青瓷蟹眼瀹山泉。酒酣日晏清吟歇，怀古无端意飘忽。

凭高更指凤凰山，蔓草遥连宋宫阙。
偈颂一百三十六首 其六十五
释惟一（宋代）

诸佛不出世，亦无有涅槃。年年二月半，枉自衔悲酸。

此意只今谁共委，令人拍碎玉栏干。
金灯花
陶梦桂（宋代）

紫磨真金百炼成，花神妆点似灯明。
胆瓶盛取当书案，白首韩公对短檠。
季秋晓出题出光寺
宋庠（宋代）

旦夕人语喧，汎舟北城曲。
十里望禅刹，飘若尘外躅。
是日秋宇高，清辉澹晨旭。
林风唱残蜩，泽稗下饥鹄。
野实迎露黄，川芜傲霜绿。
循涯得微径，捨楫步幽麓。
佛寺讶靓深，僧庐互重複。
山气导真想，天香洗烦欲。
嗟余秉微尚，丘壑返初服。
失计蹈尘嚣，虚名玷缨毂。
妄排金马门，谬草紫泥牍。
温省专慎辞，中阶佐调餗。
器偏固自倾，绠短良难续。
何言一麾出，尚参九州牧。
恩深无后疵，颜靦有馀恧。
孔训懲惮改，羲爻许频复。
朅来清净区，冀脱泥涂辱。
醉象或可调，藩羝悔前觸。
万缘自我空，至道非外勗。
聊谨三载期，吾得事栖伏。
七月十五夜，同听水、叔毅螺江泛月，叠前韵一首并柬君常
王允皙（清代）

看竹入村莫入城，爱莲赏花莫赏茎。过时失地始则悔，来补秋事寻幽盟。

主人三两联臂出，岸侧已有扁舟横。水禽夜静汝好睡，安用云际鸣相惊。

同居忧患那忍触，嗟我去岁未死兵。今夜月明心上阔，顿觉冥涨生沧瀛。

濛濛百步回望里，君家烟树虚且清。桄榔无花有高影，下覆楼火摇微赪。

雨余江气乍清肃，早晚岩桂飘金英。沾衣霜露不足惜，但恐河汉垂垂倾。

坐怜鳌峰灯影底，张侯北涕哦诗情。吾曹用意取疏散，文字驱迫如官程。

方山浸江转深黑，回棹谁掠菰蒲声。
送戴式之
严粲（宋代）

自小寻诗出，江湖今白头。应嫌少陵读，不似子长游。

风雨夜愁枕，莺花春醉楼。吟边消息好，怀古问沙鸥。
水龙吟 送蕙愔南归，并寄超农
何振岱（清代）

思归却送人归，西风落叶长安道。归人自乐，怎知镜里，思归人老。

桑柘松楸，三椽万卷，都萦怀抱。尽年年羁客，登山临水，只心羡、南飞鸟。

还愧乡关书到。讯归期、几愆迟早。湖山俊赏，琴尊冷趣，离肠千搅。

别后蒲团，吟边兰篆，各怜昏晓。算者般身世，去留随分，待怎生好。
南歌子（黄州腊八日饮怀民小阁）
苏轼（宋代）

卫霍元勋后，韦平外族贤。吹笙只合在缑山。闲驾彩鸾归去、趁只年。

烘暖烧香阁，轻寒浴佛天。他时一醉画堂前。莫忘故人憔悴、老江边。
建隆郊祀八首 其三 奠玉币用《嘉安》。
郊庙朝会歌辞（宋代）

嘉玉制币，以通神明。神不享物，享于克诚。
曾逢原待制真赞
释德洪（宋代）

冠冕道德，被服文武。所临有声，最宜荆楚。果于去恶，发奸破柱。

最国金汤，折冲尊俎。广平南海，乖崖西蜀。如雪中春，和而严肃。

名闻乳儿，威被草木。能作丰年，茂我百谷。笔下烟云，胸次丘壑。

风流馀韵，与世酬酢。至于谈禅，气压诸衲。戏以法界，玩于掌握。

补衮之线，调鼎之手。笑而不言，置之怀袖。咨尔邦民，再拜稽首。

潭非久留，归相明后。
怀碧虚观寄止庵萧炼师五首 其五
孙蕡（明代）

前生本是临皋鹤，长占烟霞物外交。几向沧洲乘野艇，更依蓬岛结书巢。

千年果熟云明树，五粒松寒露滴梢。为报罗浮萧羽士，好开萝径碧山凹。
赴南中题褚少府湖上亭子（一作李嘉祐诗）
刘长卿（唐代）

种田东郭傍春陂，万事无情把钓丝。绿竹放侵行径里，

青山常对卷帘时。纷纷花落门空闭，寂寂莺啼日更迟。

从此别君千万里，白云流水忆佳期。
送张舍人之江东
李白（唐代）

张翰江东去，正值秋风时。
天清一雁远，海阔孤帆迟。
白日行欲暮，沧波杳难期。
吴洲如见月，千里幸相思。
同荣子邕登石家寺阁
张耒（宋代）

高楼南望一伤神，霭霭东风万里春。
地阔山川围白日，天低观阙近浮云。
惊心鸟语知时好，照眼花枝着意新。
不是莼羹胜羊酪，素衣真怕洛阳尘。
冬夜二首 其一
师拓（金朝）

云破月穿牖，夜严风号隙。客子寝不安，寒灯照空壁。

默然不平事，起坐长太息。书但记姓名，剑本匹夫敌。

追奔慕前哲，恢张济时策。何意造物儿，重此稻粱役。

兴酣气益振，孤愤远飘激。非无南山云，高卧养虚寂。

茹芝酌悬流，啸吟展胸臆。圣达岂不念，且有不暖席。

此抱谁与知，乾坤夜寥阒。
和赵彥和祈晴
郭印（宋代）

灵宇祈昭霁，还车已报晴。
高空开旷荡，远树见疏明。
踊跃增行旅，歌谣遍耦耕。
今年书大有，香饭亦炊秔。
送仲豫叔党二承务赴试春闱
释道潜（宋代）

烱烱双黄鹄，雍容振羽仪。风高辞泽国，岁暮及天池。

文彩非凡近，周旋竞陆离。明年翔集处，九万是君期。
宿烟含白露
孙頠（唐代）

㭊㭊有新意，微微曙色幽。露含疏月净，光与晓烟浮。

迥野遥凝素，空林望已秋。著霜寒未结，凝叶滴还流。

比玉偏清洁，如珠讵可收。裴回阡陌上，瞻想但淹留。
闻雁杂咏 其十 溪边闻雁
成鹫（清代）

清溪流湱湱，枕石日耽眠。翻笑云中翼，偏惊物外禅。

一音分众籁，微响杂高蝉。直入蒹葭去，秋风又一年。
再次前韵 其一
李纲（宋代）

太清真境绝氛埃，十二瑶台面面开。战退玉龙鳞甲冷，导迎仙鹤羽仪来。

祥编已庆占盈尺，和气行欣浃九垓。须信天公工幻戏，晴山依旧翠崔嵬。
绮碧四章示从军诸友 其三
姚燮（清代）

花海晴翻精卫鸟，鱼天凉挂美人虹。游丝网户萦鲜翠，腻雨屏山拭断红。

蜀国幺弦愁宠妹，齐奴珠斛妒翾风。锦江芳树多萧飒，华峤琪林自绮葱。
西江月·挟策亡羊莫问
姬翼（元代）

挟策亡羊莫问，覆蕉失鹿休穷。大家都在梦魂中。梦里重重作梦。具足元亨贞利，圆明微妙玄通。眨眉目击莫形容。拈出般般妙用。
京口行
邵长蘅（清代）

前月有人京口至，向我具说京口事。可怜十万良家子，被驱血作长江水。

马首纷纷红袖啼，城中处处青磷起。玉帛子女委如山，良民痛哭官兵喜。

忆昨海艘蔽江下，艅艎艨艟捷如矢。炮火朝轰建业城，烽烟夜照瓜洲市。

北军病热人马疲，辽人三万一万死。岂无浙军但袖手，将军阵亡中丞走。

天堑之险一苇航，区区孤城亦何有。城中食尽还出降，官吏抱印趋道傍。

釜鱼假息非得已，男号女哭形苍黄。从来兵机有翻覆，龙江关头昼飞镞。

佽飞材官骑若云，死国还能立战勋。婴城既有郎尚书，杀敌复用梁将军。

将军突骑来酣战，虎头燕颔谁不见。腰间血洗大食刀，马上横飞仆姑箭。

追奔逐北旋枯蓬，沿江报捷速飞电。此时官军却入城，苦死鸡犬无留生。

讵有童男贯高槊，似闻节妇悬衣桁。呜呼此事真可吁，屠戮岂异犬与猪。

上功尽拟侯王相，烈焰翻将玉石俱。杀民何锐杀贼怯，尔辈不得夸身殊。

昨夜寡妪哭交衢，骨肉丧尽身羁孤。腹饥足茧但僵卧，日暮哀哀眼血枯。
端午帖子词二十首·十夫人合五首
欧阳修（宋代）

仙盘冷泛银河露，纨扇香摇绿蕙风。
禁掖自应无暑气，瑶台金阙水精宫。
江月晃重山·初到嵩山时作
元好问（金朝）

塞上秋风鼓角，城头落日旌旗。少年鞍马适相宜。从军乐，莫问所从谁。
候骑才通蓟北，先声已动辽西。归期犹及柳依依。春闺月，红袖不须啼。
莫愁乐
周是修（明代）

石城城下春江流，城边十二红粉楼。吴儿打桨动晴绿，送妾随君楼上楼。

为君起赵舞，为君发齐讴，举酒劝君君莫愁。妾貌强如花，妾心强如月。

花盛有时衰，月圆有时缺。劝君莫惜千黄金，趁取青春好时节。

为乐须臾诚可怜，人生安得长少年。云收雨散不终夕，落花飞絮春风颠。
和颜长官百咏·边庭
朱继芳（宋代）

北风吹骨最酸辛，白面书生四角巾。
战士总成亡命鬼，将军才是有功人。
初夏
陆游（宋代）

槐柳成阴雨洗尘，樱桃乳酪并尝新。
古来江左多佳句，夏浅胜春最可人。
送杨计部肖韩还京
欧大任（明代）

双旌北指路悠哉，立马离亭更一杯。万里别时中宿过，千山尽处太行开。

花边剑佩趋燕阙，仗外风云绕蓟台。圣主恩深前席近，汉庭今羡洛阳才。
东风第一枝 春日
周珽（清代）

南浦拿舟，东郊列幕，中旬准拟携酒。恁教压雨欺烟，几时小桃红透。

鱼笺讯远，要修褉、山阴人旧。倩好风、为扫苔茵，池水尽他吹皱。

更明日、垂杨绕堠，早今日、芳兰密牖。丽词一曲歌成，那寻雪儿绣口。

无多春色，总莫负、燕前莺后。可怜是、几个黄昏，多半忆君时候。
明山楼即事
吴惟信（宋代）

城高楼又阔，不与别楼同。对此山千叠，陶然圣一中。

秋声争起树，野色半沉空。后有登临约，留题愧未工。
避地日本感赋（二首选一）
朱之瑜（清代）

汉土西看白日昏，伤心胡虏据中原。
衣冠谁有先朝制？东海翻然认故园。
屏迹三首
杜甫（唐代）

用拙存吾道，幽居近物情。
桑麻深雨露，燕雀半生成。
村鼓时时深，渔舟个个轻。
杖藜从白首，心迹喜双清。

晚起家何事，无营地转幽。
竹光团野色，舍影漾江流。
失学从儿懒，长贫任妇愁。
百年浑得醉，一月不梳头。

衰颜甘屏迹，幽事供高卧。
鸟下竹根行，龟开萍叶过。
年荒酒价乏，日并园蔬课。
犹酌甘泉歌，歌长击樽破。
感春
郭印（宋代）

百花感阳和，次第变枯槁。寒梅秀腊前，红叶媚春杪。

无端造化秀，戏剧何小小。迎春复送春，堪笑枝间鸟。

我以虚静观，一室乾坤悄。平生诵圣言，闻道亦颇早。

了兹色相空，宁复问先后。冥心大化俱，左肘从生柳。
世弼读白乐天放言诗仿其体依前韵作数首见寄因和答之亦仿乐天之体 其四
欧阳澈（宋代）

言行枢机宜慎发，利名缰锁苦萦身。无非入市攫金客，谁似临畦抱瓮人。

鸿雁弟兄犹列序，虎狼父子尚相亲。刀锥不用争蜗角，请学当时阙党邻。
咏初日
赵匡胤（宋代）

太阳初出光赫赫，千山万山如火发。
一轮顷刻上天衢，逐退群星与残月。
送石士志推官赴调
洪咨夔（宋代）

石友抱奇璞，朅来掾吾邦。
昂然凌霄姿，莒鼎独力扛。
入幕有此士，诸人亮难双。
决事风赴谷，哦诗雨翻江。
青衫裹妍骨，黑发今眉庞。
世无九方皋，谁识骊与駹。
一朝解绶去，般鼓催逢逢。
阖府少颜色，我心若为降。
倦游方闭门，寄傲但一窗。
惜别不得饯，况能缀羊腔。
明廷急才俊，召驿南逾泷。
森森邓林枝，剪拔穷株椿。
岂其饭牛戚，未作殿骥庞。
早晚对北阙，叶钟发鲸撞。
赠林肖愚
陈是集（明代）

岂为冬砂学驻颜，樊笼脱却已神閒。庭前汗血非凡种，膝下兰神继舞斑。

三益斋成敦夙好，八箴书就付名山。欲将型典推先哲，咫尺龙门自可攀。
水调歌头·我本方壶客
曹冠（宋代）

我本方壶客，飘逸离凡尘。胸中万卷，谈笑挥翰墨通神。不慕巢万隐迹，不羡皋夔功业，出处两无心。坦荡灵台净，廛隐胜云林。念生平，喜旷达，事幽寻。登临舒啸，惟有风月是知音。雅爱金华仙洞，一派苍崖飞瀑，四序景常新。遐想赤松子，来为醒冲襟。
感事
薛季宣（宋代）

狐死正丘首，鸢飞翰戾天。乃知司马晋，不若慕容燕。

济乱须人杰，投机赧世贤。长江千古恨，南北几陈编。
对镜
陆游（宋代）

面大如盘七尺身，珥貂自合上麒麟。
诗家事业君休问，不独穷人亦瘦人。
句
范仲淹（宋代）

金山寺近尘埃绝，铁瓮城高气象雄。
题诚道原潇湘八景 其八 烟寺晚钟
贝琼（元代）

清钟象蒲牢，夜触海底鲸。海鲸岂有意，蒲牢本无声。

二物偶相值，坐使百里惊。高僧定初起，月上空山明。
礼灭翁退天台能仁院归梁渚一绝寄之
洪咨夔（宋代）

倒劄枯藤立晚风，山光不与水俱东。
苹花落尽芦花老，地阔天高一个鸿。
寄题折嗣益袭庆阁
苏过（宋代）

帝有虎臣司北门，虚弦坐落天骄魂。百年不敢南牧马，草木尚有威名存。

平生忠义身许国，不以金玉遗子孙。承平弓剑空在韣，惟有简编遗后昆。

不知所活几千人，一门何止十朱轮。满床簪笏不足道，万石家风今复闻。

明窗小阁卧晏温，不读孙吴看典坟。坐销杀气边风春，记取大冯小冯君。
寄院中诸公
孟郊（唐代）

奕奕秋水傍，駸駸绿云蹄。月仙有高曜，灵凤无卑栖。

翠色绕云有，碧华凝月溪。竹林递历览，云寺行攀跻。

冠豸犹屈蠖，匣龙期剸犀。千山惊月晓，百里闻霜鼙。

戎府多秀异，谢公期相携。因之仰群彦，养拙固难齐。
临终与蔡氏甥
周滨（宋代）

三舅报无常，诸甥脚手忙。熟搥三挺皂，烂煮一锅汤。

垢腻从君洗，形骸任尔扛。六钉声寂寂，千古路茫茫。
谢叶叔羽总领惠双淮白二首 其二
杨万里（宋代）

情知北味饮中瑰，暖律何缘到死灰。去岁海红犹间识，今年淮白不曾来。

一寒尚有绨袍赠，双鲤仍随尺素回。厚禄故人书尽绝，只馀计相解相哀。
以读书破万卷下笔如有神为韵赋十诗送赵然然
方回（元代）

所谓先天易，诸人识不破。
独一观物翁，入手不放过。
太极是生两，然后品物播。
参以邵子言，佛老义自堕。
怀古
黄简（宋代）

翠裹红遮艳粉围，春风夜夜可曾归。
十年再抚章台马，巷陌人家大半非。
田假限疾不获还庄载想田园兼思亲友率成短韵…赠杜幽素
李峤（唐代）

游宦劳牵网，风尘久化衣。迹驰东苑路，望阻北岩扉。

及此承休东，聊将狎遁肥。十旬俄委疾，三径且殊归。

茂陵窅难即，灵台暂可依。疲痾旅城寺，延想属郊畿。

夕梦园林是，晨瞻邑里非。绿畴良已秽，清濠旷不追。

野花何处落，山月几秋辉。彼美符商政，优游绝汉机。

高情物累遣，逸气烟霞飞。乐道方无闷，怀贤独有违。

尊虚旧园酒，琴静故人徽。夏沼莲初发，秋田麦稍稀。

何当携手去，岁暮采芳菲。
盩厔县北楼望山
白居易（唐代）

一为趋走吏，尘土不开颜。孤负平生眼，今朝始见山。
文相生日
金君卿（宋代）

羲御三星次，尧蓂九叶开。
霄躔符有道，天骥下呈才。
气恩凌诸符，渊源过二崔。
光华逢日月，腾跃契云雷。
迅步登文陛，严声凛柏台。
幽潜均照烛，精胆破奸回。
地重图书府，人瞻柱石才。
堂基峻廉陛，鼎味仰盐梅。
师钺方谋郄，枢庭喜得裴。
往平蛟穴去，还入凤池来。
元化经纶内，真儒事业恢。
威名摄穷裔，美利泽枯荄。
阴德天须佑，精诚日可回。
祥光才偶圣，妖彗不为灾。
全粹圭无玷，晶明斗有魁。
龙旆聊偃息，鸿渚暂徘徊。
重倚周分陕，丰功稷启邰。
国医先药石，庙酌首罇罍。
促召君前膝，图勋位正槐。
群情欣爱日，憸党极寒灰。
王礼修尝{左衤右帝}，天官总货财。
劘民归砥砺，播物就坯胎。
动植逢时若，君臣咏喜哉。
两京繄屏翰，大政辍公台。
上德皆宣布，邦经一制裁。
人和凫煦藻，兵肃雁衔枚。
诞月君恩重，娱嫔骑从陪。
寒飚从激冽，乔岳镇崔嵬。
金鉴光长满，霜松劲不摧。
下寮违几席，并塞走风埃。
劳瘁鱼将涸，覉孤雉在{上罒下每}。
何当备驱策，犹冀竭驽骀。
共庆歌岩石，无阶献寿杯。
矧留天睠久，行听玺书催。
黼袞荣三入，膏霖霈九垓。
如收东阁士，愿与北山莱。
梁鸿溪
张列宿（清代）

第一清流梁伯鸾，入吴高卧九龙滩。天低烟雨迷游舫，月淡蒹葭濯钓竿。

四皓颂留磻石字，五噫歌挟碧云弹。只缘不肯因人热，溪水于今兀自寒。
郢州二首
陈造（宋代）

满慰人间渴雨心，未收云霭定为霖。
怜渠沾水论涓滴，况我行舟苦滞淫。
已涨麦田千里碧，更添沙料一篙深。
小軿会指晴山去，布谷提壶各好音。
一字百题示商君祥 其十六 花
李俊民（金朝）

惜花不论命，看花须努力。能得几时好，狂风妒春国。
赵金氏墓
许复道（宋代）

埋骨青山足古今，北邙深锁暮云平。夜台长寄千秋烈，子燕何须吊王京。
秋寄李频使君二首
贯休（唐代）

为郎须塞诏，当路亦驱驱。贵不因人得，清还似句无。

烧烟连野因，山药拶阶枯。想得征黄诏，如今已在途。

务简趣难陪，清吟共绿苔。叶和秋蚁落，僧带野香来。

留客朝尝酒，忧民夜画灰。终期冒风雪，江上见宗雷。
雨晴再次前韵
薛蕙（明代）

残雨阑珊渐复稀，薄云零落会须归。阶前碧草穿泥出，叶底黄蜂伺日飞。

馀润迟迟留宝篆，乍暄稍稍著罗衣。风光点检无多在，文酒追随莫更违。
神鱼泓是日与诸公流杯水中如西丘故事
程俱（宋代）

柳州固奇士，戏好亦幽绝。远怀西丘饮，千古清兴发。

徜徉恨无所，盘俎对羁绁。聊为五里行，邂逅一壶挈。

神鱼伏山根，渟湛初一穴。侵侵决寒溜，沙石助清越。

披莎得盘石，离坐若天设。实觞竞乘流，眩转亦飘瞥。

争持或三釂，遇坎时一蹶。欢来朱碧乱，笑罢巾帽脱。

相望西丘游，讵易议优劣。
偈颂十八首 其十
释广闻（宋代）

大小黄面瞿昙老，了了了时何曾了。因忆明星出现时，夜来霜重知多少。
次韵举老见嘲未归石湖
范成大（宋代）

半世吟客舍柳，长年忆后园花。
为报庐山莫笑，云丘今属谁家
閒中有感
张天赋（明代）

乾坤有正气，尽付男子俦。声翔天外去，志向水中流。

久已弄丸子，今犹戏绣毬。功名浑閒事，谈笑便封侯。
上书谏猎
司马相如（两汉）

臣闻物有同类而殊能者，故力称乌获，捷言庆忌，勇期贲、育。臣之愚，窃以为人诚有之，兽亦宜然。今陛下好陵阻险，射猛兽，卒然遇逸材之兽，骇不存之地，犯属车之清尘，舆不及还辕，人不暇施巧，虽有乌获、逢蒙之技不能用，枯木朽枝尽为难矣。是胡越起于毂下，而羌夷接轸也，岂不殆哉！虽万全而无患，然本非天子之所宜近也。

且夫清道而后行，中路而驰，犹时有衔橛之变。况乎涉丰草，骋丘虚，前有利兽之乐，而内无存变之意，其为害也不难矣。夫轻万乘之重不以为安，乐出万有一危之途以为娱，臣窃为陛下不取。

盖明者远见于未萌，而知者避危于无形，祸固多藏于隐微而发于人之所忽者也。故鄙谚曰：“家累千金，坐不垂堂。”此言虽小，可以喻大。臣愿陛下留意幸察。
上元应制
蔡襄（宋代）

高列千峰宝炬森，端门方喜翠华临。
宸游不为三元夜，乐事还华万众心。
天上清光留此夕，人间和气阁春阴。
要知尽庆华封祝，四十余年惠爱深。
黄從事随军
杨亿（宋代）

买符来赴调，负羽去從军。
五夜闻边角，三时看阵云。
樽前还料敌，楯上更摛文。
手笔人多许，须铭窦宪动。
画菘菜
丁鹤年（元代）

老圃青青甲，平生味饱谙。本无食肉相，岂是厌肥甘。
赠惟了侍者
陆游（宋代）

雪中僵卧不须悲，彻骨清寒始解诗。
一等人间闲草木，月窗君看早梅枝。
酌贪泉赋诗
吴隐之（魏晋）

古人云此水，一歃怀千金。试使夷齐饮，终当不易心。
李坚甫净居杂题一十三首 其七 春轩
文同（宋代）

日光明骀荡，天气暖氤氲。草木遍庭槛，清香朝暮闻。
漫郎宅用邢侍御韵
顾璘（明代）

炯炯舂陵作，丹心白日明。几人能体国，遗爱在专城。

使节临湘楚，心香仰法程。看公流浪迹，宠辱底须惊。
送徐隐父宰余干二首
黄庭坚（宋代）

天上麒麟来下瑞，江南橘柚间生贤。
玉台书在犹骚雅，孺子亭荒只草烟。
半世功名初墨绶，同兄文字直青钱。
割鸡不合庖丁手，家传风流更著鞭。
满江红 其一 北岩寺饯别张子仪，醉归口占
管鉴（宋代）

百罚深杯，都不记、归来时节。仿佛听、重城更鼓，催成离缺。

江上佛心山敛翠，津头夜色沙如雪。渐中年、怀抱更深交，难为别。

歌声缓，行云歇。尊酒散，香尘灭。想来宵何处，乱山明月。

得意春风群玉府，第名早晚黄金阙。但相思、莫遣雁来时，音书绝。
舞赋
傅毅（两汉）

楚襄王既游云梦，使宋玉赋高唐之事，将置酒宴饮，谓宋玉曰：“寡人欲觞羣臣，何以娱之？”玉曰：“臣闻歌以咏言，舞以尽意，是以论其诗，不如听其声，听其声不如察其形。《激楚》《结风》《阳阿》之舞，材人之穷观，天下之至妙。噫！可以进乎？”王曰：“如其郑何？”玉曰：“小大殊用，郑雅异宜。弛张之度，圣哲所施。是以《乐》记干戚之容，《雅》美蹲蹲之舞，《礼》设三爵之制，《颂》有醉归之歌。夫《咸池》《六英》，所以陈清庙、协神人也；郑卫之乐，所以娱密坐、接欢欣也。余日怡荡，非以风民也，其何害哉？”王曰：“试为寡人赋之。”玉曰：“唯唯。”

夫何皎皎之闲夜兮，明月烂以施光。朱火晔其延起兮，耀华屋而熺洞房。黼帐祛而结组兮，铺首炳以焜煌。陈茵席而设坐兮，溢金罍而列玉觞。腾觚爵之斟酌兮，漫既醉其乐康。严颜和而怡怿兮，幽情形而外扬。文人不能怀其藻兮，武毅不能隐其刚。简隋跳踃，般纷挐兮。渊塞沉荡，改恒常兮。

于是郑女出进，二八徐侍。姣服极丽，姁媮致态。貌嫽妙以妖蛊兮，红颜晔其扬华。眉连娟以增绕兮，目流睇而横波。珠翠的砾而炤耀兮，华袿飞髾而杂纤罗。顾形影，自整装。顺微风，挥若芳。动朱唇，纡清阳。亢音高歌，为乐之方。歌曰：“摅予意以弘观兮，绎精灵之所束。弛紧急之弦张兮，慢末事之骩曲。舒恢炱之广度兮，阔细体之苛缛。嘉《关雎》之不淫兮，哀《蟋蟀》之局促。启泰贞之否隔兮，超遗物而度俗。扬《激徵》，骋《清角》，赞舞《操》，奏《均》曲。形态和，神意协，从容得，志不劫。

于是蹑节鼓陈，舒意自广。游心无垠，远思长想。其始兴也，若俯若仰，若来若往。雍容惆怅，不可为象。其少进也，若翔若行，若竦若倾，兀动赴度，指顾应声，罗衣从风，长袖交横。骆驿飞散，飒擖合并。鶣飘燕居，拉㧺鹄惊。绰约闲靡，机迅体轻。姿绝伦之妙态，怀悫素之洁清。修仪操以显志兮，独驰思乎杳冥。在山峨峨，在水汤汤，与志迁化，容不虚生。明诗表指，喟息激昂。气若浮云，志若秋霜。观者增叹，诸工莫当。

于是合场递进，按次而俟。埒材角妙，夸容乃理。轶态横出，瑰姿谲起。眄般鼓则腾清眸，吐哇咬则发皓齿。摘齐行列，经营切拟。仿佛神动，回翔竦峙。击不致策，蹈不顿趾。翼尔悠往，暗复辍已。及至回身还入，迫于急节，浮腾累跪，跗蹋摩跌。纡形赴远，漼似摧折。纤縠蛾飞，纷猋若绝。超逾鸟集，纵弛殟殁。委蛇姌嫋，云转飘曶。体如游龙，袖如素霓。黎收而拜，曲度究毕。迁延微笑，退复次列。观者称丽，莫不怡悦。

于是欢洽宴夜，命遣诸客。扰躟就驾，仆夫正策。车骑并狎，巃嵸逼迫。良骏逸足，跄捍陵越。龙骧横举，扬镳飞沫。马材不同，各相倾夺。或有逾埃赴辙，霆骇电灭，跖地远群，暗跳独绝。或有宛足郁怒，般桓不发，后往先至，遂为逐末。或有矜容爱仪，洋洋习习，迟速承意，控御缓急。车音若雷，骛骤相及。骆漠而归，云散城邑。

天王燕胥，乐而不泆。娱神遗老，永年之术。优哉游哉，聊以永日。
绛守王汝绩新学诗以美之
薛瑄（明代）

先生为郡冠诸公，兴学由来有古风。青史无劳称卫飒，黄堂今复见文翁。

化行古水弦歌内，道在金台俎豆中。老我河汾遗教远，相思应与此心同。
寄传法二大卿并简译席诸大士
夏竦（宋代）

译案多年润法音，性根虽钝信根深。
无明不起冤亲等，应有龙天证此心。
独坐
司空图（唐代）

幽径入桑麻，坞西逢一家。编篱薪带茧，补屋草和花。
细君
曹勋（宋代）

族类皆有偶，所偶各有方。
我本汉家女，远嫁乌孙王。
言语既不汉，嗜欲宁相当。
生肉以为食，膻酪以为浆。
毛卉袭衣服，蒜薤为馨香。
呜呜当歌舞，跳跃纷低昂。
风沙障白日，四野皆苍黄。
逐猎射禽兽，藉草毡为墙。
喜怒不可测，贪戾过豺狼。
自为治宫室，仅能庇风霜。
岁时一相见，但见眉目光。
东南望汉日，独觉霜天长。
飞鸟恋故林，游子思故乡。
而我被遐弃，失身投穷荒。
明明汉天子，一女奚足伤。
武威与文德，岂不在周行。
吾王居下国，奉上固所当。
结亲徒自辱，掩泣羞汉皇。
勾龙君贶求所居垂荫亭岷堂二首
苏籀（宋代）

葱蔚敬亭非索漠，几希陶宅绕扶疏。
江山壮观惟人助，祖祢高情陟彼砠。
雄笔仙才镌勒见，属车尘界默存书。
柴荆虽掩渔竿挂，旌戟嵯峩表旧庐。
出五虎门同石来次前使萧给事韵
汪楫（清代）

长年捩柁倚高楼，万里潮迎万斛舟。浪打白头都是雪，衣添六月忽如秋。

苍茫不觉千山远，混沌真堪一气浮。最爱乘风同快马，漫将喘月笑吴牛。
和杨公济钱塘西湖百题 其六十九 石莲华峰
郭祥正（宋代）

亭亭碧莲华，何年化为石。越女莫惊猜，岩猿自相识。
孟子 今乐古乐
陈普（宋代）

韶濩无声郑卫淫，纪纲条理杳难寻。虽然古乐非今乐，又与民同无古今。
记梦
释文珦（宋代）

吟是大乘禅，禅深梦亦仟。
放身行碧落，古乐听钧天。
骨换言方异，心空意始圆。
手挼黄菊蕊，写放瀑厓边。
会览亭三首 其一
张嵲（宋代）

缥缈飞亭接郡楼，平岗绝岸对沧洲。天边远岫寒无色，城下澄江湛不流。

林影终朝垂澹瀩，水禽随暖弄轻浮。何时放发从渔父，会傍苍烟卧钓舟。
端午口占戏柬育之
符锡（明代）

两月江城把酒卮，良朋佳节每相宜。为问客愁缘不减，有人灯下数归期。
似胡伯可
黄玠（元代）

人生百年如置棋，东西南北何多岐。白云自是山中物，风雨一出归无期。

我居鸳湖上，子在龙江湄。能无咫尺书，慰此深相思。

长干缘河小于带，积水满地天光垂。沧波老树沉欲没，荒郊冷落如秋时。

小家流逃大屋走，五种不入民情悲。思君不见心欲折，背人白鹭双飞飞。
三贤堂
张景脩（宋代）

如是国清寺，宜乎天下闻。
水声常夜雨，山气即朝云。
今古三贤隐，仙凡两路分。
唐人书画在，明日更殷勤。
颂古三十一首 其二十
释安永（宋代）

三人證龟唤作鳖，哑子得梦向谁说。电光影里浪驱驰，踏破澄潭一轮月。
和子由四首 首夏官舍即事
苏轼（宋代）

安石榴花开最迟，绛裙深树出幽菲。
吾庐想见无限好，客子倦游胡不归。
坐上一樽虽得满，古来四事巧相违。
令人却忆湖边寺，垂柳阴阴昼掩扉。
和子瞻新居欲成二首
苏辙（宋代）

老罢子卿还属国，功成定远恨阳关。
漂流岂必风波际，颠沛何妨枕席间。
伏腊便应随俚俗，室庐闻似胜家山。
因缘宿世非今日，赖有阴功许旋还。
再用出郊韵似延庆老三首
吴潜（宋代）

工夫全在放时收，鹞过新罗路太悠。
世网爱河千渤泡，人寰苦太一浮洲。
要知坐卧并行住，只在春冬与夏秋。
昨日亭前柏树子，分明说法听闻不。
春日有怀柯博士二首 其二
甘立（元代）

闻说新来白发稠，茂陵多病不胜愁。吟成定似张公子，痴绝真成顾虎头。
四和二首
刘克庄（宋代）

朱门画鼓舞宫靴，应笑狂歌似采和。
露坐一生无步障，春游是处有行窝。
绍兴谠议谁当续，元祐全人本不多。
办取九年同面壁，未应末后话头蹉。
雪后梅边
方岳（宋代）

野迳茅茨竹作墙，岁寒曾亦几平章。
高人风味天然别，不在横斜不在香。
生查子
周紫芝（宋代）

青丝结晓鬟，临镜心情懒。知为晓愁浓，画得双蛾浅。

柳困玉楼空，花落红窗暖。相对语春愁，只有春闺燕。
玉清乐 其九
赵佶（宋代）

真阳馆里气徘徊，升降三宫密往来。

生死不忓浮世事，相将五老上金台。
徽宗斋会
吕岩（唐代）

高谈阔论若无人，可惜明君不遇真。

陛下问臣来日事，请看午未丙丁春。
寿崔侍郎三首
吴泳（宋代）

小队元戎未弭旌，群飞鹤雁已充庭。
只缘匹马修途健，唤起三刀昨梦醒。
犀尘自挥坤宇静，鲸风不涨海波停。
牛头衮衮春无际，捻出三诗寿蜀星。
春夕偶作
李中（五代）

早是春愁触目生，那堪春夕酒初醒。

贯珠声罢人归去，半落桃花月在庭。
居庸关
乃贤（元代）

叠嶂缘青冥，峭绝两崖束。盘盘龙虎踞，岑巘互回伏。

重关设天险，王气舆坤轴。皇灵广覆被，四海同轨躅。

至今豪侠人，危眺屡惊缩。崎岖栈阁峻，萦纡冈涧曲。

环村列墟市，凿翠构庐屋。溪舂激岩溜，山田杂稌菽。

绝顶得幽胜，人烟稍联属。浮图压广路，台殿出层麓。

白云隐疏钟，落日带乔木。岂须叹蜀道，政可夸函谷。

居人远念我，叩马苦留宿。恐辜殷勤情，解鞍看山瀑。
赠长兴王省元
释净端（宋代）

谁测先生意趣难，贫如原宪学宗颜。年年酒债将琴当，岁岁诗狂待月还。
舜江杨邦彦家扁二首次刘允若韵
梦观法师（明代）

百官东下望群山，翠扫巫阳十二鬟。
药草春风迷客路，桃花流水异人间。
龙将白雨山腰起，鹤带晴云海上还。
支许风流吾所羡，几时骑马渡潺湲。¤
朱放自杭州与故里相使君立碑回因以奉简吏部杨侍郎制文
刘长卿（唐代）

片石羊公后，凄凉江水滨。好辞千古事，堕泪万家人。

鵩集占书久，鸾回刻篆新。不堪相顾恨，文字日生尘。
五言杂兴七首 其二
朱松（宋代）

黄香卧讲肆，日芜五亩园。儿诵声九雏，未厌咽耳喧。

古来避世士，或隐金马门。云何北窗底，默默对幽谖。
城南观荷
袁钧（清代）

幽意每不惬，独行谢朋俦。今朝暑未退，且作城南游。

城南古胜地，漫漫隐林丘。下有采莲人，莲花过人头。

水涨一痕碧，香浮数顷秋。参差互相望，衍漾分平畴。

好风穆然至，解袂临清流。即此得间旷，终日忘淹留。

高兴会有尽，飞光忽我遒。暝色送归棹，明月非所求。
西子妆·雨中坐放鹤亭眺湖光山色感而赋此
过春山（清代）

露滴松梢，泉穿竹径，一带疏阴催暮。凭阑目断白云深，但萧萧、满身香雾。

閒情欲诉。怅荒渚、难招鸥鹭。俯沧浪，叹荷衣谁浣，天涯尘土。

佳期误。落尽梅花，寂寞谁为主。玉琴弹破碧天寒，问东风、鹤归何处。

重寻旧址，谩赢得、苍烟冷雨。黯销魂，入夜啼鹃更苦。
座间分韵得道字
王义山（宋代）

一年景物秋最好，秋到重阳秋更老。
留取黄花待再来，殷勤寄与西风道。
菊花了后到梅花，梅花开时雪交加。
何当雪月交光夜，与君重约醉流霞。
题顾正字谿居
李昭象（唐代）

高敞吟轩近钓湾，尘中来似出人间。若教明月休生桂，

应得危时共掩关。春酒夜棋难放客，短篱疏竹不遮山。

莫夸恬淡胜荣禄，雁引行高未许闲。
杨本胜说于长安见小男阿衮
李商隐（唐代）

闻君来日下，见我最娇儿。渐大啼应数，长贫学恐迟。

寄人龙种瘦，失母凤雏痴。语罢休边角，青灯两鬓丝。
句 其七
洪刍（宋代）

爰有福地直斗牛，厥名閤皂形色收。
题白石翁画虞山古桧
张渊（明代）

虞山老桧三株青，斗坛半掩招摇星。
道人丹成化鹤去，三桧夭矫飞龙形。
是谁手植经千载，曾见昭明读书在。
几回天上葬神仙，不独人间变桑海。
古人今人绕树行，古今人去树长生。
乃知劲气合元化，不与凡木争枯荣。
长洲老石好异者，百里携杯游树下。
浩嗟天下有树此树无，我去此树何人图？三日经营双眼力
，满空苍翠移真迹。
鹤骨虬筋左纽文，雷裂霜皴古秋色。
日暮袖归归不得，满山风雨山灵惜。
居然赠与卧云人，长啸寒风生石壁。
於乎！石君诗画天下知，此笔尤为天下奇。
劝君风雷当掩户，恐化蛟龙擘空去。
析薪二首 其一
李梦阳（明代）

析薪如之何，爰以析其理。结交如之何，相要在终始。

女萝施松柏，女萝千尺长。结交不知心，结交安得常。
点绛唇·闺思
李清照（宋代）

寂寞深闺，柔肠一寸愁千缕。惜春春去，几点催花雨。
倚遍阑干，春是无情绪。人何处，连天衰草，望断归来路。(衰 一作：芳)
庚戌仲春十二夜同无愧饮林夫西窗有感
强至（宋代）

忆听西窗一曲歌，金杯未尽转横波。
酒徒依旧歌声断，今夜西窗奈我何。
春日同吴峻伯提学游云门分韵得门字
王世贞（明代）

莽苍关城指掌论，依微刻碣洗苔存。千林雪尽俄全出，一柱云扶迥自尊。

歌罢君诗争海色，醉来吾屐乱春痕。吴山鹿豕交游在，怕有藤萝闭石门。
出郊劭农口占
李曾伯（宋代）

小约宾僚集，相招老父耕。
寺依青带住，人在翠帷行。
叠嶂堆春色，微云护午晴。
时康田里乐，归骑踏花轻。
赠查穹窿方伯还吴
黄衷（明代）

穹窿先生湖海姿，作屏暂假天南陲。十州猬牍一麾尽，多暇或南开枰时。

兴深林壑倦经略，清梦但绕吴江湄。手中乞疏再三上，笑抛藩印如吹洟。

束书出郭日当晓，佳色粲粲浮明眉。枫桥虎阜递新赏，青莼素鲙咸恩私。

震泽瀰天九有通，至今鲁望茶烟红。古来高蹈必名德，黄花自悦柴桑翁。

炎凉且置差池燕，碧落惯纵冥飞鸿。试酣宝带晴华后，肯记黄湾淡荡中。

东山消却几两屐，洛波传道潜双龙。斯人兀傲云雷际，世间那识乌雌雄。

平生我亦扁舟客，孤枕苍葭浩浩风。
新晴
施枢（宋代）

寒窗寂寞度残冬，接得春来雨又风。
芳思悠悠空自远，清游款款与谁同。
林梢淡抹烟初霁，菜甲新抽土旋融。
多谢殷勤檐鹊舞，数声足喜夕阳中。
荐金蕉
仇远（元代）

梅边当江南信。醉语无恁准。斜阳丹叶一帘秋。燕去鸿来，相忆几时休。
寄浙江宪副张廷芳
张弼（明代）

禁禦西头卓笔楼，势穿穹昊气横秋。十年东海叨同醉，万里南州念旧游。

风月每寻周子乐，江湖又负范公忧。嗟予自发瓜期近，有约西湖一放舟。
霜天晓角（寿文文溪，时守清江）
邓剡（宋代）

蛮烟塞雪。天老梅花骨。还著锦衣游戏，清江上、管风月。

木兰归衣北。竹梧侵户碧。三十六峰苍玉，驾白鹿、友仙客。
再赋五至堂二首 其二
孙觌（宋代）

老衲僧中龙，得度佛三世。苴茅制不借，剖竹作如意。

徵心讯空王，礼足依梵帝。住世无三宿，应缘有五至。

百年杞国忧，四大偃师戏。应作如是观，浮云本无蒂。
一翁
释了惠（宋代）

朕兆未分初，都卢只老夫。
包羲太多事，胡处双添须。
戏题曾处善尉厅二首不动庵
黄庭坚（宋代）

茅茨中安一床寂，天女原非世间色。
道人今日八关斋，莫散花来染衣祴。
初夏杂兴四首 其四
方一夔（宋代）

雨打梅头麦半枯，出门步步困泥涂。世情何但恶溪恶，野性聊同愚谷愚。

儿可读书供日课，妇如有酒待时须。兴来方试吟诗笔，西舍催钱吏索租。
小金山送黎秘书还朝 其二
黎邦琰（明代）

高台聊赋别，诸子更相从。水落潮痕出，云开树影重。

渔歌回曲浦，僧磬度双峰。惯识江湖意，无论去住踪。
离京后作七首
张耒（宋代）

灌畦沽酒两三家，春去芳丛有晚花。
莫道长安在天上，女牛犹有客乘槎。
书文稿後
陆游（宋代）

上蔡牵黄犬，丹徒作布衣。
苦言谁解听？临祸始知非。
阆中蒲氏园亭十咏 其六 白莲堂
冯山（宋代）

平池风菡萏，照岸雪玲珑。无限骚人意，栏干霁色中。
山中有怀李十二
牟融（唐代）

林前风景晚苍苍，林下怀人路杳茫。白发流年淹旧业，

碧山茅屋卧斜阳。客边秋兴悲张翰，病里春情笑沈郎。

何事登楼□□□，几回搔首□思归。
两心同 秋夜听虫声
张令仪（清代）

小院黄昏，晚凉时节。盼一轮兔魂将升，听几树蝉嘶乍歇。

早又换络纬，吟风终宵呜咽。更被草虫饶舌，韵尤凄切。

秋来况只有侬知，胸次恶欲和伊说。也亏它絮语相依，不烦深责。
虞美人·琵琵弦畔春风面
王千秋（宋代）

琵琵弦畔春风面。曾向尊前见。彩云初散燕空楼。萧寺相逢各彩、两眉愁。旧时曲谱曾翻否。好在曹纲手。老来心绪怯么弦。出塞移船莫遣、到愁边。
送蜀僧得母书归乡
释如净（宋代）

雁落秋空剥万金，寥寥一片老婆心。
先天后地难回互，风争恩深冤亦深。
沁园春 全真家风
王＊（元代）

不恋功名，不求富贵，不惹闲非。盖一间茅屋，依山傍水，甘贫守道，静掩柴扉。读会丹经，烧残宝篆，终日逍遥任自为。真堪悦，遇饥来吃饭，冷即穿衣。个中消息谁知。自里面惺惺外若痴。且藏锋挫锐，先人后己，和光混俗，岂辨高低。处世随缘，乐天知命，白雪壶中配坎离。时来到，与十洲仙子，同驾云归。
思友
郑文康（明代）

对雨思君子，胸中万卷书。知心非一日，有志作真儒。
栾城县
许及之（宋代）

寂寞栾城顿食迟，令君跪告簿尤危。固非鸾绶身栖棘，可忍鸱巾首告笞。
题爱竹轩
黄裳（宋代）

北堂人去竹成阴，手泽须看碧玉林。清赏昔嫌无一日，孝思今喜有千寻。

满窗金锁日华永，遍地龙孙春意深。寄语婵娟多结实，几时当听凤凰吟。
嗣深尚书弟晬日
黄庭坚（宋代）

骨秀已知骐骥子，性仁端是凤凰雏。
不腾渥水称神俊，应出岐山作瑞符。
渐指家人知姓字，试看屏上识之无。
乃翁断狱多阴德，迳往高门待汝车。
题浯溪中兴颂二首
陈容（宋代）

六等胜如诛独柳，二张纵活亦何颜。
太师死后犹书法，水部刑章托颂间。
最忆海青投乐器，绝怜甄济隐青山。
中兴碑下奸臣惧，天道何尝不好还。
戏答王定国题门两绝句
黄庭坚（宋代）

颇知歌舞无窍凿，我心块然如帝江。
花里雄蜂雌蛱蝶，同时本自不作双。
次韵黄簿
陈造（宋代）

先生不著惠文冠，须信论才当价难。
法律剡章真未尽，盍言粹学辈豪韩。
癸亥夜梦
裘万顷（宋代）

丙夜清眠正熟时，梦魂飞去拜丹墀。
小臣乍得披肝胆，感慨分明涕泪垂。
柳梢青（庆叶丞）
傅大询（宋代）

春到江南，今年寒少，早有疏梅。相伴双松，吟哦风月，着意花开。

天香甚处安排。便何似、调羹去来。劲节仙姿，玉堂难老，身在蓬莱。
戊午与诸友同谒犀斜南谷二师坟作 其二
林希逸（宋代）

身前枯槁似山僧，瓜葛虽存亦强名。料得九京还自喜，但将坟墓付诸生。
十月一日
刘攽（宋代）

十月西北风，肃肃天雨霜。节物感人多，客子心内伤。

心伤鬒发变，引领望故乡。故乡多乔木，丘垄生白杨。

柏叶自宜翠，草根今已黄。旦思归阳陂，暮忆栖后冈。

况此佳辰朝，都邑事有常。平明重城开，车马如飞翔。

贵贱同一丘，蒿艾连石羊。恸哭朔风悲，一豁沉痛肠。

奈何守微禄，局促限一方。隳官固非孝，捧檄固已狂。

黾俛聊自抑，涕流浩沾裳。
和傅监仓祷雨
陈宓（宋代）

五月秧针尚未匀，忍看沟底欲生尘。
祷祈已久劳州邑，禳禬终当徇士民。
天道岂云难感格，人心远过定恭寅。
新诗见宠非吾事，霖雨须还岩筑人。
别方槐庭山人二首
林景熙（宋代）

夜阑深语剔寒缸，别意萧萧竹半窗。
明日孤帆鸿影外，东风残雪过曹江。
对水仙花题画中水仙花兼紫芝怪石
屈大均（明代）

凌波看与宓妃同，半在丹青半水中。香气分从冰练出，清姿交水玉壶空。

先春著粉教如雪，向夕生寒不待风。最是芝华相伴好，太湖石上一丛丛。
林贵州哀诗二首
刘克庄（宋代）

四壁空留宅，双旌漫典州。
无钱堆别屋，有石压归舟。
纵未封孙叔，犹当庙柳侯。
吾铭皆实录，亦足继前修。
腊月中旬立春快雪遄晴
陈杰（宋代）

夜光吟屋炯无卢，晓色梅檐重粲然。
芒端残腊洗晴雪，花底好春回隔年。
田畴膏脉占时早，禽鸟和声得气先。
多少趋生寰宇望，紫皇更斡大钧旋。
归梦
屠寄（清代）

故园露冷客心惊，夜色黄楼有雁声。寥落楚天斜月里，西风吹梦过江城。
和沈商卿次前韵
章甫（宋代）

故人边上去，春到未还家。
奔走因王事，艰难感岁华。
诗坛推俊逸，醉帽想欹斜。
莫怪书题少，新年眼更花。
古木赠荣藏主
梵琦（元代）

天地未分时，槎牙第一枝。阎浮虽有树，争奈结根迟。

几回经寒几回热，柯似青铜叶如铁。挺立何愁动地风，高标可怕连山雪。

楩楠杞梓总凡材，莫不皆从尺寸栽。不是千年万年物，转头便化为尘埃。
元宵薇山内弟酒边五首
陈著（宋代）

青镫连夜得论情，瓦缶方淫独古声。
人意好时天亦应，满山风雨忽天晴。
金鸡岭
梁绍裘（明代）

丹梯万仞紫云横，峰号金鸡玉削成。似报阳乌升海岳，已知春色满蓬瀛。

恰随威凤仪虞世，不数灵祠祀汉京。太史只今调玉烛，山椒还见泰阶平。
重赠吴国宾
边贡（明代）

汉江明月照归人，万里秋风一叶身。
休把客衣轻浣濯，此中犹有帝京尘。
上王尚书
薛涛（唐代）

碧玉双幢白玉郎，初辞天帝下扶桑。

手持云篆题新榜，十万人家春日长。
吴兴辩长老以达磨画像请赞
释正觉（宋代）

长芦驾浪，只履西归。
求支那之法器，付屈眴之田衣。
度九年之法默，印二祖之灵知。
海犀酣月而晕，寒乌带雪而飞。
机前自得兮顶目四照，迷里相逢兮鼻头下垂。
水著秋清兮湖光湛湛，山衔落日兮云锦辉浑。
梅阳郡斋铁庵梅花五首
蒲寿宬（宋代）

枯株类铁汉，瘴疟不敢侵。
岁寒叶落尽，微见天地心。
阳和一点力，生意满故林。
至仁雨露泽，不觉沦肌深。
盆池
施宜生（金朝）

盆池潋滟荫芭蕉，点水圆荷未出条。
分得江湖好风景，断云飞去晚萧萧。
观书
郑清之（宋代）

肝脾何药解清虚，不用参苓不{左口右父}咀。
一种单方无授受，明窗端坐只观书。
城北庭
刘摰（宋代）

边草连沙白，燕云拥汉青。将军眠塞垒，使者拜王庭。

金帛三千乘，和亲七十龄。豺狼甘血肉，骐骥老林坰。

秋色榆将落，书生涕但零。边尘何日靖，愿一震皇灵。
句
李拱（宋代）

琴弹终日得古调，印锁经秋带藓痕。
南歌子
陈曾寿（清代）

鸡唱催将息，乌啼续苦吟。半床书蠹共销沉，字里悽迷时遇少年心。

塞雪连三月，时花抵万金。年时刻意怕春深，不见春来春去感而今。
戏和陈子明自嘲
李之世（明代）

叱咤如醉如梦，沈冥非佛非仙。半褐閒寘一榻，百钱且挂两肩。

逢人祇合拚饮，醉中自爱逃禅。胡奴不用送米，支遁何须索钱。

以马喻指是马，草玄尚白非玄。閒思日月过隙，恰似箭括离弦。

漫尔烟霞痼疾，真成湖海痴颠。老去空馀侠骨，生来不受人怜。

毕竟宜寘何地，自断休问皇天。
初至都下即事 其一
赵孟頫（元代）

海上春深柳色浓，蓬莱宫阙五云中。半生落魄江湖上，今日钧天一梦同。
瀛洲亭秋夜读书
杨名时（清代）

盛代崇文地，雍雍起凤鸣。尊经罗坟典，开馆延豪英。

秋色入庭宇，槐风日夜清。请业瞻人范，休居乐友声。

欣兹作人泽，敢忘稽古情。旁搜惬心赏，默识探其精。

抗怀在千载，徽音聊可赓。向晦万感息，群动寂无营。

素节兼静候，道机日以生。壁空门不掩，时见孤月明。
冬
刘攽（宋代）

蜂房割蜜留度年，中林置罝长击鲜。朔风吹空塞北户，束薪明击初无烟。

缺篱补疏已乍密，败屋鬋茅元自坚。官租事空不复出，积雪塞径长昼眠。

田家此乐不知老，儿孙满前俱寿考。世俗荣名多变更，不似田翁一生好。
五溪杂咏二首 其一
陆次云（清代）

崎岖幽谷里，尽是碧云阿。祖每尊盘瓠，祠皆祀伏波。

峒民参汉俗，溪女唱苗歌。溉种渔樵暇，悠然卧薜萝。
秋夜
曾爟（明代）

何处偏能断客肠，西风吹雨到池塘。都将万叠青山恨，散作离愁一夜长。
芦山寺
舒坦（宋代）

老来漫有爱山心，酒少茶多却不禁。
一夜上方欹客枕，隔窗自伴冷猿吟。
鄜台
杜纯佑（宋代）

两载低眉著小冠，一台高築地平宽。
向阳花木齐教放，天下无春似此间。
即事 其十
章甫（宋代）

初失清河口，骎骎遂逼人。馀生偷岁月，无处避风尘。

精锐看诸将，谋谟仰大臣。愞夫忧国泪，欲忍已沾巾。
猩猩行
刘黻（宋代）

肩发肖人形，言语剧机警。
罝罣不可招，幽旷从驰骋。
胡为所嗜偏，遇醪即首肯。
染指疑含沙，浸淫归酩酊。
蹀履意欲欢，孰知堕深穽。
鄙哉酣爵人，白头犹未醒。
出青门往南山下别业
薛据（唐代）

旧居在南山，夙驾自城阙。榛莽相蔽亏，去尔渐超忽。

散漫馀雪相，苍茫季冬月。寒风吹长林，白日原上没。

怀抱旷莫伸，相知阻胡越。弱年好栖隐，炼药在岩窟。

及此离垢氛，兴来亦因物。末路期赤松，斯言庶不伐。
霅溪夜宴诗（鸱夷君歌）
水神（唐代）

雪集大野兮血波汹汹，玄黄交战兮吴无全陇。

既霸业之将坠，宜嘉谟之不从。国步颠蹶兮吾道遘凶，

处鸱夷之大困，入渊泉之九重。上帝愍余之非辜兮，

俾大江鼓怒其冤踪。所以鞭浪山而疾驱波岳，

亦粗足展余拂郁之心胸。当灵境之良宴兮，谬尊俎之相容，

击箫鼓兮撞歌钟。吴讴越舞兮欢未极，遽军城晓鼓之冬冬。

愿保上善之柔德，何行乐之地兮难相逢。
春晚入荆州
陈渊（宋代）

绿树连云草湿烟，乱花飘锦柳飞绵。三春别我无多日，万点愁人又一年。

池馆胜游空过眼，江山佳处欲投鞭。从君预觅清凉地，准备南州五月天。
送学生归赴秋试因省别业三首
陈造（宋代）

食口几鹅雁，田收问菜麻。
宁堪再揽减，又抱两呕鸦。
投老怜漂泊，何时了贷赊。
终惭陶靖节，归不计生涯。
送罗山甫入京
成鹫（清代）

锦江流水接通津，野老长歌送远人。古道论交君仅见，新诗盈箧客非贫。

登临记得曾游路，匡济偏宜未老身。挥手不须怅离别，重来应及岭头春。
丘近夫应博学宏词之举口占赠别
朱用纯（清代）

老谢儒冠服草莱，残经重抱到燕台。只愁错认文园病，特觊金茎赐露来。
同李茂初沈彦深郊游次韵
程嘉燧（明代）

贮得瑶华桃李时，寻花舍此复何之。
陶情供具衰年乐，送老生涯画史痴。
地僻扶携窥粉黛，林深枕藉共糟醨。
祇传吹角城头早，秉烛留欢恨每迟。
新凉
刘子翚（宋代）

新凉为招客，胜集非预图。
前峰雨未散，泠风绕吾庐。
披襟沐清驶，合席随沾濡。
定知喧譊中，欲此一快无。
兴来扩以酒，草具来须臾。
田翁偶过我，添杯坐其偶。
为言秋暑剧，稻畦日凋疏。
宁辞抱瓮劳，仅给园中蔬。
喜兹甘澍足，普润无遗墟。
遥山莽难分，绿浪摇虚徐。
我病不任耕，岁收仰微租。
蒙成每自愧，一饱便有余，
连觞使之釂，醉语杂叫呼。
野人无他肠，我辈恐不如。
即事四首
王炎（宋代）

游宦初心改，殷忧素发稀。
稍閒甘昼寝，已暖怯春衣。
遮眼惟黄卷，关心在翠微。
去留俱有恨，不见二雏飞。
尚湖泛舟即事次遵王韵
邵陵（清代）

水天空阔一舟横，小部霓裳漫引声。才着翠裙芳草妒，乱抛红豆白鸥惊。

山从孙寿妆时好，水自灵妃步处清。四幅花笺长在手，缘知白传费心情。
山村春晓
张维屏（清代）

鸡鸣山外村，村树晓烟碧。人行细雨中，一路看春麦。
凭栏
陈藻（宋代）

少壮营营正苦心，凭栏况味不如今。
如今饭散凭栏立，一本寒枯木在林。
和人闻笛
吴可（宋代）

邻笛声哀不自安，转移宫调几多般。
梦回飞蝶三千里，月照高多十二栏。
别鹤唳长秋露重，老龙吟苦夜潭寒。
清愁一晌知何限，待启菱花向晓看。
钱唐题壁
蔡襄（宋代）

绰约新娇生眼底，侵寻旧事上眉尖。
问君别后愁多少，得似春潮夜夜添。
禅人并化主写真求赞
释正觉（宋代）

衰发半白，笑面微红。
野水秋无像，丛林春有功。
华繁粉梦蝶，天远没飞鸿。
借问分身几许，相随南北西东。
小桃
王珪（宋代）

小桃常忆破正红，今日相逢二月中。
自是粉闱人未识，莫因花晚笑春风。
同味苓泛舟叠前韵
顾清（明代）

半生尘海共纷纶，老幸江鸥一席分。雪屋浪翻千月影，筠帘日织五丝文。

芦间画楫疑渔父，天际红云想放勋。一笛清风瑁湖底，馀音飞去隔城闻。